Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 270/06)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„MİLAS ZEYTİNYAĞI“

ES Nr. PDO-TR-02379–13.11.2017

SKVN (X) SGN ()

1. [SKVN arba SGN] pavadinimas (-ai)

„Milas Zeytinyağı“

2. Valstybė narė arba trečioji šalis

Turkija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kurio pavadinimas nurodytas 1 punkte, aprašymas

„Milas Zeytinyağı“ yra ypač grynas alyvuogių aliejus, gaminamas tik iš „Memecik“ veislės alyvuogių, auginamų Milaso provincijoje. Alyvuogių aliejus gaminamas tik mechaniniu būdu.

— Aliejus yra tamsiai žalios/geltonos spalvos ir aštraus vaisių kvapo.

— Alyvuogių aliejaus aromatas primena žolę, o skonis pasižymi paprikų ir juodųjų pipirų skoniu.

— ALFA tokoferolis – ne mažiau kaip 100 mg/kg aliejaus.

— Bendras fenolio kiekis – ne mažiau kaip 100 mg/kg.

— Laisvųjų riebalų rūgščių kiekis, išreikštas oleino rūgšties kiekiu produkte „Milas Zeytinyağı“, yra mažiau nei 0,7 % oleino rūgšties.

— Vidutinė peroksidų vertė produkte „Milas Zeytinyağı“ yra 4,5 mekv aktyvaus deguonies kilograme aliejaus ir ne daugiau kaip 20 mekv aktyvaus deguonies kilograme aliejaus.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

„Milas Zeytinyağı“ gaminamas tik iš nustatytoje geografinėje vietovėje auginamų alyvuogių, visų pirma „Memecik“ veislės alyvuogių. Nuimant derlių gali būti įmaišoma ne daugiau kaip 5 % kitų veislių alyvuogių.

3.4. Specialūs gamybos veiksmai, atliktini nustatytoje geografinėje vietovėje

Nustatytoje geografinėje vietovėje turi būti atliekamos su alyvuogių auginimu ir perdirbimu susijusios operacijos.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Be teisės aktuose dėl maisto produktų ženklinimo ir pateikimo nustatytų privalomų įrašų, etiketėje nurodoma:

— nuorodos „Milas Zeytinyağı“ pavadinimas,

— gamintojo prekinis pavadinimas ir adresas arba trumpasis pavadinimas ir adresas arba gamintojo registruotas prekės ženklas,

— Europos Sąjungos SKVN logotipas,

— logotipas:

— oficiali autentiškumo holograma.

4. Glaustas geografinės vietovės apibūdinimas

Saugoma teritorija apima visus Milaso savivaldybėje esančius kaimus ir miestus. Jie visi yra Muhlos provincijoje, esančioje Pietų Egėjo jūros regione.

5. Ryšys su geografine vietove

Geografinės vietovės ypatumai

Milasas yra Muhlos provincijos šiaurės vakarinėje dalyje išsidėsčiusiame Mentešės regione; tai kalnuotas regionas su siaurais ir giliais slėniais bei kalkingomis žemėmis, besitęsiančiomis nuo Bafos ežero ir Milaso žemumos šiaurės pietryčių kryptimi, nuo Ilbıra kalno vakarų kryptimi ir nuo Akčajaus žemumos – rytų kryptimi. Dėl to, kad srityje yra nedaug žemės ūkio paskirties vietovių, tačiau daug kalnuotų vietovių ir šlaitų, ji yra palanki alyvuogių auginimui. Milase alyvmedžių auginimas tapo visiškai natūralių sąlygų nulemta žemės ūkio veikla.

Milaso sritis pasižymi tipinėmis Viduržemio jūros klimato ypatybėmis. Alyvuogių augalams žydėjimo laikotarpiu reikalinga 15–20 °C temperatūra, vaisių nokimo laikotarpiu – 15–20 °C, ir ne mažiau kaip 5 °C nuo nokinimo iki derliaus nuėmimo. Be to, tam, kad susidarytų žiedpumpuris, reikalingas tam tikras šaltas laikotarpis. Alyvuogės labai jautriai reaguoja į žemą temperatūrą ir bus pažeistos, jei minimali dienos temperatūra nukris žemiau -7 °C. Vidutinė dienos temperatūra Milaso alyvuogių laukuose gruodžio mėn. yra ne žemesnė kaip 9,9 °C, sausio mėn. –8,9 °C ir vasario mėn. –9,5 °C – būtent tokios temperatūros ir reikia vėsinimo laikotarpiu. Žemiausia vidutinė temperatūra gegužės mėn. yra 19,4 °C – tai yra žydėjimo laikotarpis, o žemiausia vidutinė temperatūra –17,4 °C – yra vaisių nokimo laikotarpiu. Tokia temperatūra beveik optimaliai tinka alyvmedžiams auginti ir užtikrina didelį alyvuogių derlių. Milase aptinkamas aliuvinis dirvožemis ir molingas smėlingas dirvožemis. Toks dirvožemis išlaiko vandenį ir leidžia alyvmedžiams suformuoti stipresnes šaknis, dėl ko derlius būna didesnis. Be to, Milaso provincijoje jau ilgą laiką vidutinis 900–1 000 mm kritulių kiekis (toks kiekis tinka alyvuogių auginimui jų nelaistant) išsilaiko nekintantis. Nors laistomi alyvmedžiai užaugina didesnes ir daugiau vandens turinčias alyvuoges, tai neigiamai paveikia fenolių kaupimąsi ir jų patekimą į alyvuogių aliejų.

Žmogiškieji veiksniai

Milaso miestas yra sena (daugiau kaip 5 000 metų) žmonių gyvenvietė. Dėl natūralių sąlygų alyvuogių auginimas ir alyvuogių aliejaus gamyba dar Karijos civilizacijos laikais tapo pagrindine žemės ūkio veikla regione. Milaso-Bodrumo kelyje Saričajaus uolose Pilavtepėje yra iš vietinės uolienos 2000 m. pr. Kr. padarytas presas. XVI–XVII a. įrašuose minimi Otomano imperijos alyvuogių spaudyklos ir pirklių namai Milase. Labai svarbu tai, kad derliaus nuėmimo datą nustato vietos alyvuogių augintojai, remdamiesi praktine patirtimi. Alyvuogių aliejaus brandinimas turi įtakos chlorofilo kiekiui ir antioksidantų kiekiui. Dėl tinkamo derliaus nuėmimo laiko pasirinkimo (iki pilno sunokimo etapo, kai chlorofilo ir fenolio kiekis yra mažesnis), aliejus „Milas Zeytinyağı“ pasižymi tik jam būdinga spalva ir fenolio kiekiu. Ilgametė alyvuogių aliejaus gamybos tradicija regione taip pat nulėmė alyvuogių aliejaus gamybos įmonių gausą regione. Dėl to alyvuoges per labai trumpą laiką perdirbamos į alyvuogių aliejų, taip užkertant kelią trigliceridų hidrolizavimuisi į laisvąsias riebalų rūgštis ir išsaugant mažą laisvųjų riebalų rūgščių kiekį.

Produkto ypatumai

„Milas Zeytinyağű“ specifiškumas – tamsiai žalia/geltona spalva ir aitrus vaisinis kvapas su žoliniu aromatu ir žolės bei paprikų ir juodųjų pipirų skoniu. Šias savybes nulemia „Memecik“ veislė. „Memecik“ veislė auginama Milaso regione iš kartos į kartą, ir didžioji dalis regiono alyvmedžių yra „Memecik“ veislės. Mokslinių tyrimų duomenimis, „Memecik“ veislės alyvuogių antioksidantų aktyvumas ir fenolio kiekis natūraliai yra didesnis nei kitų Turkijoje auginamų veislių (Sevim ir Tuncay, 2012). Tačiau alfa-tokoferolio kiekis alyvuogių aliejuje, pagamintame iš „Memecik“ veislės alyvuogių, Milase yra didesnis, nei alyvuogių aliejų iš kitų toje vietovėje auginamų alyvuogių veislių, ir alyvuogių aliejų iš kitų regionų (Sevim, Köseoğlı, Çetin, 2016). Lakiųjų „Milas Zeytinyağı“ sudedamųjų dalių moksliniai tyrimai parodė, kad didelis fenolio kiekis lemia „Milas Zeytinyağı“ aromatą ir skonį, o dažniausi fenolio junginiai yra heksanalis, kuris lemia „žalumynų, obuolio ir nupjautos žolės“, E-2-heksenalis – „kartumo, migdolų, žalumynų ir obuolio“, heksanolis – „vaisių ir nupjautos žolės“ ir Z-3 heksanolis –„žalių vaisių ir kartumo“ aromatinius komponentus. Didelis fenolio ir α-tokoferolio kiekis taip pat apsaugo alyvuogių aliejų nuo oksidacijos, dėl ko jo peroksidų vertės yra mažesnės.

Priežastinis ryšys

„Milas Zeytinyağı“ ypatumas yra tas, kad jis gaminamas iš šioje vietovėje gerai įsitvirtinusios ir bene dažniausiai auginamos „Memecik“ veislės alyvuogių. Aliejuje dominuojanti šios veislės alyvuogių aliejaus dalis daro poveikį aliejaus sudėčiai, ypač fenolio kiekiui ir antioksidantų aktyvumui.

Specifinės geografinės vietovės dirvožemio ir klimato sąlygos ir žmogiškieji veiksniai taip pat turi įtakos „Milas Zeytinyağı“ specifiškumui. Dėl kalnų ir šlaitų alyvmedžių auginimas tapo pagrindine žemės ūkio veikla. Vietovės temperatūra beveik optimaliai tinka alyvmedžiams auginti ir užtikrina didelį alyvuogių derlių. Dėl to, kad alyvmedžiai nelaistomi, užauginamos daug fenolių turinčios alyvuogės. Alyvuogių augintojai pradeda nuimti derlių dar iki visiško alyvuogių sunokinimo, kad būtų išsaugota jų specifinė spalva ir aromatas. Greitas apdorojimas taip pat turi įtakos tam, kad peroksido ir laisvųjų riebalų rūgščių kiekis išliktų nedidelis.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

(1) OL L 343, 2012 12 14, p. 1.